Kontak van 25 Oktober 2013 - Lynnwood Gemeente
Gepubliseer deur Eric Scholtz op 25 Oktober 2013 om 10:00
Ek is steeds verwonderd oor die manier waarop die beroepingsproses verloop het. Ek onthou nog al die gesigte wat die aand teenwoordig was toe daar met my 'n onderhoud gevoer is. Dit voel vir my asof ek 'n spesiale konneksie met elkeen van julle het. Die hele gebeure laat my enersyds steeds nederig voel en andersyds put ek voortdurend inspirasie daaruit.
Dankie vir elke lidmaat wat ons in die loop van die jaar in die gemeente verwelkom het; diegene wat aan die begin vir ons 'n bord kos gebring het, diegene wat kom groet en hulself bekendgestel het, diegene wat ons met groot gasvryheid in hul huise ontvang het en diegene wat gereeld verneem het of ons darem al "gesettle" het.
Dankie vir die gemeenteleiers saam met wie ek die afgelope jaar kon saamwerk. Ek beleef by julle 'n êrns en toewyding in jul dienswerk, en groot lojaliteit teenoor die gemeente. Die meeste van julle kom al 'n lang pad saam met die gemeente en jul kennis van die gemeente is vir my as 'n nuweling 'n belangrike bron van inligting. En jul liefde vir die gemeente herinner my daaraan dat ek met iets kosbaar werk.
Dankie vir die kerkkantoorpersoneel. Baie jare se ervaring en kundigheid word hier saamgesnoer. Jul vriendelike, deeglike en stiptelike diens aan my en my kollegas en die gemeente is van groot waarde.
Dankie aan my kollegas. Dit is vir my 'n voorreg om deel van so 'n veelsydige span te wees. Dankie dat julle sommer van die begin af vir my ruimte in die span gemaak het en my as 'n volwaardige spanlid behandel het. As ek aan julle dink, kom die woord "bemoediging" veral by my op. In jul menswees en optrede ervaar ek bemoediging en slaag julle daarin om by my energie te skep.
Dankie vir elkeen wat my die afgelope jaar met die swaarkry in hul lewe vertrou het…
Dankie aan God, die Vader van ons almal, wat aan elkeen van ons 'n roeping gee waarmee Hy ons vertrou.
Miskien is daar iemand wat die afgelope jaar baie vir jou beteken het. Gebruik die tyd om vir hom of haar te bedank. Maak die oproep. Stuur die e-pos. Gaan drink 'n koppie koffie.